
הוועדה המשותפת לוועדת החוקה, חוק ומשפט ולוועדת החוץ והביטחון 
לדיון בהצעת חוק ההסדרה
30/11/2016

הכנסת העשרים
מושב שלישי
<פרוטוקול מס' 9>
מישיבת הוועדה המשותפת לוועדת החוקה, חוק ומשפט ולוועדת החוץ והביטחון 
לדיון בהצעת חוק ההסדרה
יום רביעי, כ"ט בחשון התשע"ז (30 בנובמבר 2016), שעה 9:45
<סדר היום:>
<הצעת חוק להסדרת ההתיישבות ביהודה והשומרון, התשע"ז–2016>
נכחו:

<חברי הוועדה:> 
ניסן סלומינסקי – היו"ר
אמיר אוחנה

רוברט אילטוב

עמר בר-לב

יעל גרמן

שרן השכל

ציפי לבני

שולי מועלם-רפאלי

מיכאל מלכיאלי

אורי מקלב

רויטל סויד

אוסאמה סעדי

נורית קורן

יואב קיש

מיכל רוזין
<ייעוץ משפטי: >
אלעזר שטרן
<מנהל/ת הוועדה:>
אסף פרידמן
<רישום פרלמנטרי:>
הדס צנוירט
<הצעת חוק להסדרת ההתיישבות ביהודה והשומרון, התשע"ז–2016,  פ/1973/20, הצעת ח"כ יואב קיש>
<היו"ר ניסן סלומינסקי:>
בוקר טוב, אני מתכבד לפתוח את הישיבה. יש לנו רביזיה. הרביזיה הוגשה על-ידי ידידנו אוסאמה סעדי. בבקשה, אדוני, יש לך שתיים-שלוש דקות לנמק. לא הבאתי את השעון, אז אני מסתכל על השעון, אבל לא יהיה צפצוף.
<אוסאמה סעדי (הרשימה המשותפת):>
אדוני היושב-ראש, חבריי חברי הכנסת. אני חושב שמה שנעשה בוועדה – אמנם הייעוץ המשפטי של הכנסת הכשיר את זה, אבל זה מריח רע מאוד. אי-אפשר – פשוט זה הזוי, להביא הצעת חוק, שאתם מתכוונים להעלות את זה היום בקריאה ראשונה, כשיש שתי גרסאות כמו בבחינות.

<ציפי לבני (המחנה הציוני):>
זה הווזלין שמחליק את כולנו, בתור מפלגה.

<אוסאמה סעדי (הרשימה המשותפת):>
נכון, זה מה שאמרתי. יש בבחינות שאנחנו מקבלים גרסה א' וגרסה ב'. יש פה גרסה א', שהיא, לפי חוות הדעת של היועץ המשפטי - גם של הממשלה, גם של הכנסת, גם של הוועדה – היא לא חוקתית; ויש גרסה ב', שהצעת החוק לא תכלול את הסעיפים 7 ו-10 ולא את התוספת עם עמונה, שרוצים להכשיר. 

לכן אני חושב שהיה מן הראוי- - -

<ציפי לבני (המחנה הציוני):>
גרסה אחת זה החוק להצלת עמונה, ובגרסה השנייה זה החוק לצלת כולנו.
<מיכל רוזין (מרצ):>
מוכרים את עמונה תמורת שאר המאחזים. זה או-או.
<אוסאמה סעדי (הרשימה המשותפת):>
אני בטוח שבסופו של יום זה לא יעבור, וזה ייקבר, וטוב שכך; אחרת מי שמשתתף ומי שמקדם את החוק הזה – לא אני אומר אבל היועץ המשפטי לממשלה אמר שבסופו של יום אתם תמצאו את עצמכם על ספסל הנאשמים בבית המשפט הבין-לאומי בהאג. עדיף שתתעשתו, ואנחנו נותנים לכם את ההזדמנות ברביזיה הזאת, שתתעשתו. תודה.

<מיכל רוזין (מרצ):>
ואני רוצה הערה- - -

<היו"ר ניסן סלומינסקי:>
זו השיטה היחידה להחליף פה את השלטון אולי. אולי סוף-סוף תצליחו.

<מיכל רוזין (מרצ):>
ניסן, רק הערה לדיונים בהמשך.

<היו"ר ניסן סלומינסקי:>
לא, אחרי ההצבעה.

<מיכל רוזין (מרצ):>
משפט. כבר הייתי מסיימת. אתה צריך להתעקש שבדיונים הבאים יגיעו לפה נציגי הצבא והמחלקה הבין-לאומית.

<היו"ר ניסן סלומינסקי:>
אמרתי. לא היית. אמרתי- - -
<מיכל רוזין (מרצ):>
תפסיק לדבר כשאני לא נמצאת. לא הבנת את זה? רק כשאני נמצאת זה נרשם לפרוטוקול. לפני זה, זה לא לפרוטוקול.

<היו"ר ניסן סלומינסקי:>
רבותיי, מי בעד הרביזיה – ירים את ידו. מי נגד?
הצבעה

בעד הרביזיה – 6

נגד – 9

הרביזיה לא נתקבלה.

<היו"ר ניסן סלומינסקי:>
הרביזיה נפלה. הצעת החוק אושרה, ותעבור לקריאה ראשונה למליאה. 

<מיכל רוזין (מרצ):>
אתם מקדמים משהו שלא יעבור, אין לו סיכוי לעבור, אין לו סיכוי חוקתי, ואז תוכלו שוב להלין על בית המשפט העליון ולהתלונן. מכשירים גניבה וגזל, ופוגעים במעמדה של מדינת ישראל בכל בית משפט בין-לאומי ובפני כל העולם.

<ציפי לבני (המחנה הציוני):>
על זה נאמר: מעשה ידינו טובעים בים ואתם אומרים שירה.

<היו"ר ניסן סלומינסקי:>
אף אחד לא אומר שירה. אנחנו יודעים שזה לא דבר פשוט. אנחנו עושים את זה לא בלב קל. אמרנו – אנחנו פתוחים לאופציות אחרות גם. אם יהיו אופציות אחרות - חבל לי רק שיש כאלה שעל פינוי משפחות עם ילדים ונכדים, עושים את זה בלב קל.

<עמר בר-לב (המחנה הציוני):>
חבל שאתם דחיתם את זה עד הרגע האחרון.

<היו"ר ניסן סלומינסקי:>
לא אנחנו.

<עמר בר-לב (המחנה הציוני):>
כן אתם. אתה בקואליציה כבר הרבה מאוד שנים.

<ציפי לבני (המחנה הציוני):>
תחשבו על זה לפני שאתם מעבירים- - -

<עמר בר-לב (המחנה הציוני):>
- - - ארבעה שבועות.

<היו"ר ניסן סלומינסקי:>
אתה יודע טוב מאוד שחיכינו עם חוק ההסדרה כל כך הרבה זמן, וביקשנו למצוא את הפתרונות, שהיום עושים.

<עמר בר-לב (המחנה הציוני):>
ביקשתם. עוד מעט אזיל דמעה.

<היו"ר ניסן סלומינסקי:>
לא. אמרנו – אם לא, נעלה את חוק ההסדרה. אז העלינו את חוק ההסדרה. מה נעשה?
<עמר בר-לב (המחנה הציוני):>
תירוץ. אנשים בעמונה סובלים. פחות מחודש. הם לא יודעים מה- - -
<היו"ר ניסן סלומינסקי:>
כבר עשר שנים הם לא יודעים מה קורה אתם.

<עמר בר-לב (המחנה הציוני):>
יש תאריך, יש דד-ליין. אתם מושכים את זה עד הרגע האחרון.
<היו"ר ניסן סלומינסקי:>
תודה רבה, הישיבה נעולה.

<הישיבה ננעלה בשעה 09:50.>

